Document ID: 32015R0341

KOMISIJOS ĮGYVENDINIMO REGLAMENTAS (ES) 2015/341
2015 m. vasario 20 d.
kuriuo nustatomos išsamios Europos Parlamento ir Tarybos reglamento (ES) Nr. 223/2014 nuostatų dėl tam tikros informacijos teikimo Komisijai modelių įgyvendinimo taisyklės
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2014 m. kovo 11 d. Europos Parlamento ir Tarybos reglamentą (ES) Nr. 223/2014 (1) dėl Europos pagalbos labiausiai skurstantiems asmenims fondo, ypač į jo 35 straipsnio 7 dalį, 41 straipsnio 4 dalį ir 49 straipsnio 3 dalį,
kadangi:
(1)
Komisijos įgyvendinimo reglamentu (ES) Nr. 463/2014 (2) nustatomos nuostatos, būtinos pateikiant programas. Siekiant užtikrinti Europos pagalbos labiausiai skurstantiems asmenims fondo (toliau - FEAD) finansuojamų programų įgyvendinimą, reikia nustatyti papildomas Reglamento (ES) Nr. 223/2014 taikymo nuostatas. Kad būtų lengviau susidaryti išsamų tų nuostatų vaizdą ir su jomis susipažinti, jos turėtų būti išdėstytos viename įgyvendinimo akte;
(2)
siekiant užtikrinti didesnį FEAD finansuojamų programų įgyvendinimo efektyvumą ir skaidrumą, reikėtų nustatyti mokėjimo prašymų modelį ir veiksmų programų sąskaitų modelį;
(3)
tuo pačiu tikslu reikėtų nustatyti vadovaujančiosios institucijos ir, kai tinkama, tvirtinančiosios institucijos atliekamų funkcijų ir taikomų procedūrų aprašymo modelį ir nepriklausomos audito institucijos ataskaitos ir nuomonės modelį. Juose turėtų būti nustatytos kiekvieno elektroninio keitimosi duomenimis sistemos laukelio techninės charakteristikos. Kadangi tų modelių pagrindu bus kuriama elektroninio keitimosi duomenimis sistema, nurodyta Reglamento (ES) Nr. 223/2014 30 straipsnio 4 dalyje, juose taip pat turėtų būti nustatyta, kaip duomenys apie tinkamas finansuoti išlaidas bus įvedami į šią elektroninio keitimosi informacija sistemą;
(4)
šiame reglamente turėtų būti laikomasi pagrindinių teisių ir paisoma principų, pripažintų Europos Sąjungos pagrindinių teisių chartijoje, visų pirma teisės į asmens duomenų apsaugą. Todėl šis reglamentas turėtų būti taikomas laikantis šių teisių ir principų. Asmens duomenis tvarkant valstybėms narėms taikoma Europos Parlamento ir Tarybos direktyva 95/46/EB (3). Asmens duomenis tvarkant Sąjungos institucijoms ir įstaigoms ir užtikrinant laisvą tokių duomenų judėjimą taikomas Europos Parlamento ir Tarybos reglamentas (EB) Nr. 45/2001 (4);
(5)
šiame reglamente nustatytos priemonės atitinka Europos pagalbos labiausiai skurstantiems asmenims fondo komiteto nuomonę,
PRIĖMĖ ŠĮ REGLAMENTĄ:
1 straipsnis
Vadovaujančiosios institucijos ir tvirtinančiosios institucijos atliekamų funkcijų ir taikomų procedūrų aprašymo modelis
1. Vadovaujančiosios institucijos ir, kai tinkama, tvirtinančiosios institucijos atliekamų funkcijų ir taikomų procedūrų aprašymas rengiamas pagal šio reglamento I priede pateiktą modelį.
2. Kai kelioms FEAD bendrai finansuojamoms veiksmų programoms taikoma bendra sistema, galima parengti bendrą 1 dalyje nurodytą funkcijų ir procedūrų aprašymą.
2 straipsnis
Nepriklausomos audito institucijos ataskaitos modelis
1. Reglamento (ES) Nr. 223/2014 35 straipsnio 2 dalyje nurodytos nepriklausomos audito institucijos audito ataskaita rengiama pagal šio reglamento II priede pateiktą modelį.
2. Kai kelioms FEAD bendrai finansuojamoms veiksmų programoms taikoma bendra sistema, galima parengti bendrą 1 dalyje nurodytą audito ataskaitą.
3 straipsnis
Nepriklausomos audito institucijos nuomonės modelis
1. Reglamento (ES) Nr. 223/2014 35 straipsnio 2 dalyje nurodytos nepriklausomos audito institucijos nuomonė rengiama pagal šio reglamento III priede pateiktą modelį.
2. Kai kelioms FEAD bendrai finansuojamoms veiksmų programoms taikoma bendra sistema, galima parengti bendrą 1 dalyje nurodytą nuomonę.
4 straipsnis
Mokėjimo prašymo modelis
Reglamento (ES) Nr. 223/2014 41 straipsnio 4 dalyje nurodytas mokėjimo prašymas rengiamas pagal šio reglamento IV priede pateiktą modelį.
5 straipsnis
Sąskaitų modelis
Reglamento (ES) Nr. 223/2014 49 straipsnio 1 dalyje nurodytos sąskaitos Komisijai teikiamos pagal šio reglamento V priede pateiktą modelį.
6 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. vasario 20 d.

Labels: 4
5
0
12
15